Irani mbetet çështje kyçe e politikës së jashtme të administratës Obama
Përpjekjet vazhdojnë për ta bindur Iranin të heqë dorë nga programi i tij i pasurimit të uraniumit.
Një nga çështjet kryesore të politikës së jashtme të administratës Obama është si të bindet Irani të heqë dorë nga programi i tij i pasurimit të uraniumit. Analisti i Zërit të Amerikës, André de Nesnera, bisedoi për çështjen e Iranit me dy ish zyrtarë të lartë të qeverisë amerikane. Shtetet e Bashkuara dhe Bashkimi Evropian kanë besuar për vite me radhë se programi i Iranit për pasurimin e uraniumit ka për qëllim prodhimin e një arme bërthamore. Irani ka thënë se programi i tij ka vetëm qëllime paqësore, siç është prodhimi i energjisë elektrike. Në përpjekje për ta bindur Iranin t’i japë fund programit të tij bërthamor, Këshilli i Sigurimit i Kombeve të Bashkuara ka miratuar katër herë rezoluta për t’i vënë sanksione Teheranit. Krahas kësaj, disa vende të tjera, përfshirë Shtetet e Bashkuara, kanë marrë masa nga ana e tyre. Gjenerali në pension i Korpusit të Marinës, Antoni Zini, thotë se sanksionet mund të jenë thikë me dy presa. Megjithatë, ish sekretari amerikan i Shtetit, Lorenc Igëllbërger, thotë se komuniteti ndërkombëtar duhet të ushtrojë më shumë presion ndaj Iranit. Lidhur me këtë, gjeneral Zini thotë se përreth Iranit duhet krijuar një strukturë rajonale sigurimi. Ndërkohë që ka ndjekur rrugën diplomatike me Iranin, administrata Obama ka thënë se të gjitha opsionet mbeten të hapura, pa përjashtuar veprimet ushtarake. Lorenc Igëllbërger mbështet ndërhyrjen ushtarake, por jo vetëm ndaj Iranit. General Zini është dakord që të gjitha opcionet të mbeten të hapura. Por ai gjithashtu paralajmëron se ndërhyrja ushtarake kundër Iranit mund të ketë pasoja të rënda. Gjeneral Zini dhe analistë që mendojnë si ai, thonë se komuniteti ndërkombëtar duhet të gjejë një zgjidhje diplomatike për ambicjet bërthamore të Iranit, me qëllim që të shmangë një goditje të mundëshme ushtarake me pasoja të rënda për të gjitha palët e interesuara.